EPG:รับประโยชน์ราคาน้ำมันดิ่งเก็งกำไรปี 58-59 โตเกินเท่าตัว
บล.ซีไอเอ็มบี (ประเทศไทย) ระบุในบทวิเคราะห์ แนะนำ ซื้อ EPG ซึ่งเป็นบริษัทที่ได้ประโยชน์จากราคาน้ำมันที่ปรับตัวลดลงแรง ทั้งนี้คาดกำไรปี 58-59 ที่ 1,572 ล้านบาท และ 1,839 ล้านบาทเติบโต 150% และ16.9% จากปีก่อน
3 ก.พ. 2559

บล.ซีไอเอ็มบี (ประเทศไทย) ระบุในบทวิเคราะห์ แนะนำ ซื้อ บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ซึ่งเป็นบริษัทที่ได้ประโยชน์จากราคาน้ำมันที่ปรับตัวลดลงแรงมา 2 วันกว่า 3.74 ดอลลาร์/บาร์เรลหรือ 11.1% มาปิดที่ 29.78 ดอลลาร์/บาร์เรล (เพราะจะทำให้ต้นทุนวัตถุดิบปรับตัวลดลงตาม) หลังโอเปกยืนยันว่ายังไม่มีการกำหนดวันประชุมกับรัสเซียและผู้ผลิตน้ำมันนอกกลุ่มโอเปก เพื่อหารือเกี่ยวกับการลดกำลังการผลิต
โดยสมาชิกโอเปกบางรายกล่าวว่าหากมีการประชุมเกิดขึ้นแต่ที่ประชุมไม่สามารถบรรลุข้อตกลงก็จะส่งผลให้ราคาปรับลดลงอีก เราประเมินกำไรปกติไตรมาส 3 (ต.ค. – ธ.ค.15) ที่ 430 ล้านบาท เติบโต 190% จากปีก่อน เนื่องจากเป็น High Season ของธุรกิจ โดยเฉพาะธุรกิจบรรจุภัณฑ์ EPP และ ธุรกิจฉนวน AFC
ทั้งนี้คาดกำไรปี 58-59 ที่ 1,572 ล้านบาท และ 1,839 ล้านบาทเติบโต 150% และ16.9% จากปีก่อนโดยปัจจัยหลักจะมาจาก 1) การทำการตลาดเพิ่มในกลุ่มประเทศอาเซียนของธุรกิจฉนวน AFC 2) ARK จะเปลี่ยนจากตัวฉุดมาเป็นตัวผลักดัน จากการเร่งผลักดันการส่งออกรถยนต์ของประเทศไทย 3) EPP จะเริ่มรับรู้รายได้จากโรงงานแห่งใหม่กำลังการผลิต 10,000 ตันต่อปี